DEĊIŻJONI TAL-KUMMISSJONI
tat-13 ta’ Ġunju 2007
dwar in-non-inklużjoni tal-carbosulfan fl-Anness I tad-Direttiva tal-Kunsill 91/414/KEE u l-irtirar ta’ awtorizzazzjonijiet għal prodotti għall-ħarsien tal-pjanti li fihom din is-sustanza
(notifikata taħt id-dokument numru C(2007) 2463)
(Test b’relevanza għaż-ŻEE)
(2007/415/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari r-raba’ sottoparagrafu ta’ l-Artikolu 8(2) tagħha,
Billi:
(1)
L-Artikolu 8(2) tad-Direttiva 91/414/KEE jistipola li Stat Membru jista’, matul perjodu ta’ 12-il sena min-notifika ta’ dik id-Direttiva, jawtorizza t-tqegħid fis-suq ta’ prodotti għall-protezzjoni tal-pjanti li fihom sustanzi attivi mhux elenkati fl-Anness I ta’ dik id-Direttiva li diġà jinsabu fis-suq sentejn wara d-data tan-notifika, filwaqt li dawk is-sustanzi jkunu qegħdin jiġu eżaminati bil-mod fil-qafas ta’ programm ta’ ħidma.
(2)
Ir-Regolamenti tal-Kummissjoni (KE) Nru 451/2000 (2) u (KE) Nru 703/2001 (3) jistipulaw ir-regoli dettaljati għall-implimentazzjoni tat-tieni stadju tal-programm ta’ ħidma msemmi fl-Artikolu 8(2) tad-Direttiva tal-Kunsill 91/414/KEE u jistabbilixxu lista ta’ sustanzi attivi li għandhom jiġu vvalutati, bil-għan ta’ l-inklużjoni possibbli tagħhom fl-Anness I tad-Direttiva 91/414/KEE. Din il-lista tinkludi l-carbosulfan.
(3)
Għall-carbosulfan, l-effetti fuq is-saħħa tal-bniedem u fuq l-ambjent ġew ivvalutati skond id-dispożizzjonijiet stipolati mir-Regolamenti (KE) Nru 451/2000 u (KE) Nru 703/2001 għal firxa ta’ użi proposti min-notifikant. Barra minn hekk, dawn ir-regolamenti jaħtru lill-Istati Membri li jaġixxu bħala Relatur li għandhom jippreżentaw ir-rapporti ta’ valutazzjoni u r-rakkomandazzjonijiet rilevanti lill-Awtorità Ewropea dwar is-Sigurtà ta’ l-Ikel (EFSA) skond l-Artikolu 8(1) tar-Regolament (KE) Nru 451/2000. Għall-carbosulfan l-Istat Membru Relatur kien il-Belġju u kull informazzjoni rilevanti tressqet fil-11 ta’ Awwissu 2004.
(4)
Ir-rapport ta’ valutazzjoni saritlu reviżjoni inter pares mill-Istati Membri u l-EFSA fil-Grupp ta’ Ħidma tagħha għall-Valutazzjoni u kien ippreżentat lill-Kummissjoni fit-28 ta’ Lulju 2006 fil-format tal-konklużjoni ta’ l-EFSA fir-rigward tar-reviżjoni inter pares tal-valutazzjoni tar-riskju tal-pestiċidi tas-sustanza attiva carbosulfan (4). Dan ir-rapport ġie rrivedut mill-Istati Membri u mill-Kummissjoni fi ħdan il-Kumitat Permanenti dwar il-Katina Alimentari u s-Saħħa ta’ l-Annimali u ġie ffinalizzat fl-24 ta’ Novembru 2006 fil-format tar-rapport ta’ reviżjoni tal-Kummissjoni għall-carbosulfan.
(5)
Matul il-valutazzjoni ta’ din is-sustanza attiva, ġie identifikat xi tħassib. L-użu ta’ carbosulfan iwassal għall-apparenza ta’ metaboliti li għandhom profil perikoluż. Dan iwassal għal tħassib dwar l-espożizzjoni tal-konsumaturi u r-riskju possibbli ta’ kontaminazzjoni fl-ilma fil-blat. Madankollu, id-data mibgħuta min-notifikant qabel l-iskadenzi tal-liġi ma ppermettewx li dan it-tħassib jissolva. Barra minn hekk, materjal tekniku (jiġifieri, is-sustanza attiva kif inbiegħet fis-suq) fih impuritajiet rilevanti, li minnhom ta’ l-inqas wieħed (N-nitrosodibutylamine) huwa karċinoġeniku. L-impurità tinsab fil-materjal tekniku f’livelli li jqajmu tħassib. Id-data mibgħuta min-notifikant qabel l-iskadenzi tal-liġi ma pprovdewx tagħrif biżżejjed biex jissolva dan it-tħassib. Minħabba f’hekk, ir-riskju lill-operaturi ma jistax jiġi vvalutat adegwatament. Fl-aħħar nett, id-data mibgħuta min-notifikant qabel l-iskadenzi tal-liġi ma indirizzawx adegwatament ir-riskji lill-għasafar u l-mammiferi, l-organiżmi akkwatiċi, in-naħal, l-antropodi mhux fil-mira, il-ħniex u l-mikroorganiżmi fil-ħamrija mhux fil-mira u l-pjanti. Għalhekk, jibqa’ tħassib fir-rigward tal-valutazzjoni tar-riskju għal dawn l-ispeċji. Għaldaqstant, ma kienx possibbli abbażi tat-tagħrif disponibbli li l-konklużjoni tkun li l-carbosulfan jissodisfa l-kriterji għall-inklużjoni fl-Anness I tad-Direttiva 91/414/KEE.
(6)
Il-Kummissjoni stiednet lin-notifikant sabiex iressaq il-kummenti tiegħu dwar ir-riżultati tar-reviżjoni inter pares u dwar jekk hux bi ħsiebu jkompli jappoġġja s-sustanza. In-notifikant ressaq il-kummenti tiegħu li ġew eżaminati bir-reqqa. Madankollu, minkejja l-argumenti mressqa, it-tħassib imsemmi hawn fuq baqa’ mhux solvut, u valutazzjonijiet li saru abbażi tat-tagħrif ippreżentat u vvalutat matul il-laqgħat esperti ta’ l-EFSA ma wrewx li wieħed jista’ jistenna li, fil-kundizzjonijiet proposti ta’ użu, prodotti għall-ħarsien tal-pjanti li fihom il-carbosulfan jissodisfaw b’mod ġenerali r-rekwiżiti stipulati fl-Artikolu 5(1)(a) u (b) tad-Direttiva 91/414/KEE.
(7)
Għalhekk il-carbosulfan ma għandux ikun inkluż fl-Anness I tad-Direttiva 91/414/KEE.
(8)
Għandhom jittieħdu miżuri sabiex ikun assigurat li awtorizzazzjonijiet mogħtija għal prodotti għall-ħarsien tal-pjanti li fihom il-carbosulfan jiġu rtirati f’perjodu preskritt u ma jiġġeddux, u li ma tingħata l-ebda awtorizzazzjoni ġdida għal dawn il-prodotti.
(9)
Kwalunkwe perjodu ta’ konċessjoni permess mill-Istati Membri għar-rimi, il-ħażna, it-tqegħid fis-suq u l-użu tal-ħażniet eżistenti ta’ prodotti għall-ħarsien tal-pjanti li fihom il-carbosulfan, għandu jkun limitat għal perjodu ta’ tnax-il xahar biex jippermetti li l-ħażniet eżistenti jkunu użati fi staġun wieħed ieħor ta’ tkabbir.
(10)
Din id-deċiżjoni hija bla ħsara għat-tressiq ta’ applikazzjoni għall-carbosulfan skond id-dispożizzjonijiet ta’ l-Artikolu 6 (2) tad-Direttiva 91/414/KEE fid-dawl ta’ inklużjoni possibbli fl-Anness I tagħha.
(11)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Il-carbosulfan ma għandux jiġi inkluż bħala sustanza attiva fl-Anness I tad-Direttiva 91/414/KEE.
Artikolu 2
L-Istati Membri għandhom jiżguraw li:
(a)
awtorizzazzjonijiet għal ħarsien tal-pjanti li fihom il-carbosulfan ikunu rtirati sat-13 ta’ Diċembru 2007;
(b)
l-ebda awtorizzazzjoni għal prodotti għall-ħarsien tal-pjanti li fihom il-carbosulfan m’hi se tingħata jew tiġġedded minn dak in-nhar tal-pubblikazzjoni ta’ din id-Deċiżjoni.
Artikolu 3
Kull perjodu ta’ konċessjoni mogħti mill-Istati Membri skond id-dispożizzjonijiet ta’ l-Artikolu 4(6) tad-Direttiva 91/414/KEE, għandu jkun mill-iqsar possibli u jiskadi sa mhux aktar tard mit-13 ta’ Diċembru 2008.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 13 ta’ Ġunju 2007.